**Likumprojekta “Grozījumi Administratīvo teritoriju un apdzīvoto vietu likumā”  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Latvijas Nacionālā attīstības plāna 2014.-2020. gadam 391. punktā Vides aizsardzības un reģionālās attīstības ministrijai (turpmāk – VARAM) uzdots ieviest pilnveidotu valsts administratīvi teritoriālo iedalījumu.  Saskaņā ar Ministru kabineta 2014. gada 30. decembra rīkojuma Nr. 827 “Par Valsts pārvaldes politikas attīstības pamatnostādnēm 2014.-2020. gadam” (turpmāk – pamatnostādnes), pamatnostādņu turpmākās rīcības tabulas 5.2.1.  apakšpunktu VARAM ir dots uzdevums konsultējoties ar pašvaldībām, noteikt valstī administratīvo teritoriju grupas ap reģionālās un nacionālās nozīmes attīstības centriem, kuru ietvarā pašvaldības var apvienoties vai sadarboties.  Ministru kabineta 2016. gada 3. maija rīkojuma Nr. 275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” (turpmāk - valdības rīcības plānam), plāna 38. punkts teic veicinot policentrisku valsts attīstību, izveidosim pašvaldību sadarbības teritorijas, vairojot teritoriju ekonomiskās attīstības potenciālu un pašvaldību sadarbību publisko pakalpojumu sniegšanā, kā arī radot ekonomiskās sviras brīvprātīgai pašvaldību sadarbībai. Rīcības plāna 38.1. apakšpunkta darbības rezultāts paredz VARAM iesniegt attiecīgus grozījumus Administratīvi teritoriju un apdzīvoto vietu likumā.  Ministru kabineta 2017. gada 3. maija protokola Nr. 22 37.§ Informatīvais ziņojums "Par valsts administratīvi teritoriālo iedalījumu un valsts pārvaldes institūciju sadarbības teritoriju izveidi" 2. punktā VARAM uzdots līdz 2017. gada 1. septembrim sagatavot un iesniegt izskatīšanai Ministru kabinetā normatīvā akta projektu par sadarbības teritoriju izveidošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Situācijas analīze kopumā par valsts administratīvi teritoriālo iedalījumu ir ietverta 2017. gada 3. maija Ministru kabineta informatīvajā ziņojumā "Par valsts administratīvi teritoriālo iedalījumu un valsts pārvaldes institūciju sadarbības teritoriju izveidi" saite: <http://tap.mk.gov.lv/lv/mk/tap/?pid=40421841&mode=mk&date=2017-05-03>  **Likumprojekts nosaka pašvaldību sadarbības teritoriju izveidi**, kur izveidojamām pašvaldību sadarbības teritorijām tiek noteikts administratīvās teritorijas statuss un tās tiek veidotas pēc noteikta kritērija – ap reģionālās un nacionālās nozīmes attīstības centriem, kas noteikti NAP 2020 un Latvijas ilgtermiņā attīstības stratēģijā 2030. Pašvaldību sadarbības teritorijām ar administratīvo centru Alūksne, Gulbene, Līvāni un Valka, kur ietilpst tikai viens novads un kuru teritorijas administratīvi teritoriālās reformas procesā ir optimāli izveidotas, uz attiecīgajām pašvaldībām neatteiksies noteikti pašvaldību sadarbības nosacījumi teritorijā, izņemot gadījumus, kur vispārējā kārtība noteiks citus uzdevumus valsts pārvaldes darbībai pašvaldību sadarbības teritorijā.  Latvijā faktiski darbojas tikai viena līmeņa administratīvi teritoriālā sistēmā, šobrīd jau 57 administratīvajās teritorijas neatbilst likuma noteikumiem, līdz ar to ir apgrūtināta efektīva valsts pārvaldes darba organizācijas attīstība. Lai pašreizējā brīdī kompensētu valsts administratīvā iedalījuma nepilnības, ņemot vērā valstī noteiktos reģionālāks un nacionālās nozīmes attīstības centrus, nepieciešams būtu noteikt augstāku administratīvo teritoriālo līmeni, kur efektīvi organizēt valsts pārvaldes darbu, tādejādi valsts teritoriālo strukturējumu padarot saprotamāku valsts iedzīvotājiem arī pakalpojumu pieejamībā.  Lai arī Rīgas aglomerācijā koncentrējas divas trešdaļas Latvijas ekonomikas, tā viena nav spējīga un nebūs spējīga uzturēt (dotēt) visas pārejās Latvijas sociālekonomiskās vajadzības. Latvijai ir jānodrošina attiecīga ekonomiskā aktivitāte reģionālajos centros. Pasaules tendences rāda, ka lielāku izaugsmes potenciālu un labākus rezultātus uzrāda pilsētreģioni, kur to attīstības centros esošais potenciāls (iedzīvotāju skaits, infrastruktūra, izglītības iespējas) un mērķtiecīgs darbs privāto investīciju piesaistei var nodrošināt teritorijas ekonomisko pašpietiekamību. Lai novērstu pretrunas, kas ir starp pilsētām un ap tām esošām lauku vai mazpilsētu pašvaldībām ap attīstības centriem jāveido funkcionālās teritorijas, un to ietvaros ir jānodrošina noteikts pakalpojumu “grozs” (izglītība, sabiedriskais transports, primārā medicīnas aprūpe, efektīva valsts pārvaldes darbība u.c.).  Pašvaldību sadarbības teritoriju izveidošanas mērķis ir nostiprināt teritorijas ekonomisko potenciālu tautsaimniecības izaugsmei ap reģionālās un nacionālās nozīmes centriem, tādejādi valstī veicinot policentrisku attīstību. Kā viens no priekšnosacījumiem ekonomiskai izaugsmei un investīciju piesaistei ir pašvaldību kapacitātes nostiprināšana, kas ļautu īstenot arī pamatotu decentralizāciju un pilnveidotu teritorijas attīstības plānošanu ap reģionālās un nacionālās nozīmes centriem, radītu priekšnosacījumus sniegt pēc iespējas kvalitatīvākus un pieejamākus publiskos pakalpojumus iedzīvotājiem, korelācijā ņemot vērā iedzīvotāju dzīves vietas un plūsmu uz darbavietām, kā arī praktiskās pakalpojumu saņemšanas vietas (izglītība, veselības aprūpe, transports, ceļi un tml.). Līdz ar to pašvaldībām kopdarbībā ar citām iesaistītām valsts institūcijām būtu analizējami šādi jautājumi pašvaldību sadarbības teritorijās:   1. izglītības, kultūras un sporta iestāžu tīkls; 2. veselības aprūpes iestāžu tīkls; 3. sociālās aprūpes un sociālās rehabilitācijas pakalpojumu sniedzēju tīkls; 4. ceļa infrastruktūras attīstības tīkls; 5. sabiedriskā transporta nodrošinājuma tīkls;, 6. komunālās saimniecības tīkls; 7. valsts pārvaldes vienoto klientu apkalpošanas centru tīkls un tajā sniegto pakalpojumu apjoms; 8. uzņēmējdarbības veicināšana un teritorijas ekonomiskā attīstība.   Savukārt, lai pašvaldību darbu sadarbības teritorijās organizētu pēc iespējas efektīvi un lietderīgi, sadarbības teritorijās ietilpstošām pašvaldībām būtu jāizvērtē un jāpieņem lēmumi, kuru autonomo funkciju izpildē tās sadarbojas, veidojot kopīgas pašvaldību iestādes, vai nodod cita citai atsevišķu to kompetencē esošu funkciju izpildi likumā “Par pašvaldībām” noteiktajā kārtībā.  Virzot jautājumu par tiesiskām sekām, kas izriet no pašvaldību sadarbības noteiktajās sadarbības teritorijās, piemēram, varēs piemērot vairākus risinājumus:   1. sadarbība ir pašvaldības tiesības, kas neparedz nekādus pienākumus attiecībā uz sadarbības obligātumu, līdz ar to pašvaldības var sadarboties arī ārpus savas sadarbības teritorijas; 2. sadarbība noteiktās jomās ir pašvaldību pienākums, bet pašvaldībai ir tiesības brīvi izvēlēties formu, kādā tas darāms (līgums, kopīga iestāde utt.); 3. sadarbība noteiktās jomās ir pašvaldību pienākums, kas tiek regulēts likumos vai Ministru kabineta noteikumos, piemēram, jau tagad Civilās aizsardzības un katastrofas pārvaldības likumā noteiktā civilās aizsardzības komisiju esošā pašvaldību sadarbības teritorija.   Likumprojektā ir ietverts grozījums, kurš paredz 1. pantā noteikto administratīvās teritorijas jēdzienu atgriezt likuma “[Par Latvijas Republikas administratīvo teritoriju izveidošanu un apdzīvoto vietu statusa noteikšanu](http://likumi.lv/ta/id/67938-par-latvijas-republikas-administrativo-teritoriju-izveidosanu-un-apdzivoto-vietu-statusa-noteiksanu" \t "_blank)” līdzīgā redakcijā, kāda tā bija spēkā līdz likums zaudēja spēku 31.12.2008, proti, pirms tam administratīvās teritorijas definīcija bija daudz plašāka, tā attiecās ne tikai uz pašvaldību, bet arī uz citām valsts pārvaldes institūcijām. Līdz ar to administratīvās teritorijas jēdziens tiek pielīdzināms kaimiņvalstīm - Lietuvai un Igaunijai – lietotajiem jēdzieniem, kur otrā līmeņa administratīvajās teritorijās tiek nodrošināta pašvaldību savstarpējā sadarbība un sadarbība ar citām valsts institūcijām. Līdzīga valsts pārvaldības sistēma ir arī Somijā u.c. valstīs, kur netiek veidota divu vai vairāku līmeņu reģionālo pašvaldību pārvaldes sistēma.  Likumprojekta pielikumā ir noteiktas 29 pašvaldību sadarbības teritorijas ap reģionālās un nacionālās nozīmes centriem (21+9), izņemot nacionālās nozīmes centru Jūrmalu, jo šajā gadījumā Jūrmalai ar Rīgu ir kopēja administratīvā robeža, tādejādi veidojot sasaisti abām pilsētām kopā ar apkārtējām pašvaldībām vienotā aglomerācijā.  Vienlaikus likumprojektā noteikts, ka nosaukumus sadarbības teritorijām, kā jebkuram administratīvās teritorijas veidam, piešķir ar likumu, izvērtējot Ministru kabineta atzinumu un ieinteresēto pašvaldību lēmumus. Attiecībā uz valsts adresācijas sistēmu, likumprojektā, izvērtējot lietderības apsvērumus, pašvaldību sadarbības teritorijas nav jānoteic kā adresācijas sistēmas pamats – sastāvdaļa. Līdz ar to, likumprojekts paredz pašvaldību sadarbības teritorijas neiekļaut adresācijas sistēmā.  Ņemot vērā, ka likumprojekts nosaka, ka pašvaldību sadarbības teritorijas tiek veidotas no sadarbības teritorijā ietilpstošām administratīvajām teritorijām - republikas pilsētām un novadiem (likumprojekta 5.¹ pants otrā daļa), pašvaldību sadarbības teritoriju noteikšanu nav lietderīgi sasaistīt ar 2012. gada 27. marta Ministru kabineta noteikumiem Nr.216 “Administratīvo teritoriju un to teritoriālā iedalījuma vienību robežu noteikšanas, kā arī sagatavošanas un aktualizēšanas kārtība”, kas nosaka prasības un kārtību, kādā administratīvajām teritorijām ir nosakāmas robežas, līdz ar to ir precizēta likuma 17. panta trešā daļa, kas nosaka, ka attiecīgo administratīvo teritoriju robežu noteikšanas jautājumi nav attiecināmi uz administratīvo teritoriju veidu – pašvaldību sadarbības teritorija. Savukārt likumprojekta 5.¹ panta trešajā daļā ietvertais regulējums attiecībā uz iespējamu pašvaldību sadarbības teritoriju robežu grozīšanu ir attiecināma tikai uz gadījumiem, kad tiek izskatīts jautājums par republikas pilsētas vai novada administratīvā teritorijas piederības maiņu kādai citai blakus esošai pašvaldību sadarbības teritorijai, neizveidojot jaunu vai nelikvidējot jau esošu pašvaldības sadarbības teritoriju. Jāatzīmē, ka pašvaldību sadarbības teritorijas izveide neierobežos centralizēti/elektroniski sniegtos pakalpojumus iedzīvotājiem. Vienlaikus likumprojekts paredz Ministru kabinetam līdz 2019. gada 1. martam sagatavot un iesniegt Saeimai likumprojektus par nepieciešamajiem grozījumiem citos likumos valsts pārvaldes institūciju darbībai pašvaldību sadarbības teritorijās. |
| 3. | Projekta izstrādē iesaistītās institūcijas | 2016. gadā notika VARAM konsultācijas ar pašvaldībām par sadarbības teritoriju izveidi, atbilstoši valdības rīcības plāna 38.1. apakšpunktam un pamatnostādņu rīcības plāna 5.1.2.apakšpunktam, kur kopumā pašvaldības neiebilda par pašvaldību sadarbības teritoriju izveidi. Konsultācijās pašvaldības kā svarīgāko aspektu sadarbības teritoriju izveidē norādīja sadarbības teritoriju izveidošanas ietekmi uz valsts pārvaldes iestāžu apkalpes teritorijām un to izvietojumu, kam likumsakarīgi veidojas arī vistiešākā saikne ar pakalpojumu nodrošināšanu uzņēmējiem un dažādām iedzīvotāju grupām.  2017. gadā notika VARAM konsultācijas ar ministrijām atbilstoši Ministru kabineta 2017. gada 3. maija (protokola Nr. 22 37.§) Informatīvais ziņojums "Par valsts administratīvi teritoriālo iedalījumu un valsts pārvaldes institūciju sadarbības teritoriju izveidi" 5. punktam, kur ministrijas, ņemot vērā racionālos aspektus, noteiktos jautājumos saredz savu līdzdalību 29 pašvaldību sadarbības teritorijās, gan arī lielākos teritoriālos strukturējumos. VARAM par administratīvā iedalījuma pilnveidošanu konsultējās arī ar Pārresoru koordinācijas centru, kā arī procesā gaitā administratīvo teritoriju pilnveides jautājumi tika pārrunāti ar Latvijas Pašvaldību savienību un Latvijas Lielo pilsētu asociāciju.  Uzklausot ministriju viedokļus, ministrijas atbalsta, ka, valsts pārvaldes darba organizācija būtu turpmāk jāveido pēc vienotiem teritoriāliem principiem, tajā pat laikā valsts iestāžu teritoriālais izvietojums jāizvērtē individuāli, jo, katrām izmaiņām būs nepieciešams pārejas periods un var veidoties arī īpaši nosacījumi attiecībā uz apkalpes teritorijām vai pakalpojumu nodrošināšanas vietām.  **Attiecībā par 29 sadarbības teritoriju projektu:**   1. Sanāksmē ar Iekšlietu ministrijas pārstāvjiem 2017. gada 12. jūnijā tika pārrunāts, ka ir nepieciešams noteikt 29 sadarbības teritorijas un Iekšlietu ministrijas struktūrvienību pārstāvji reģionos - Valsts policija, Valsts ugunsdzēsības un glābšanas dienests varētu veidot sadarbību ar attiecīgajām institūcijām 29 sadarbības teritorijās. 2. Sanāksmē ar Pārresoru koordinācijas centru 2017. gada 12. jūnijā tika pārrunāts, ka nepieciešams noteikt 29 sadarbības teritorijas, tādējādi uzlabojot valsts un pašvaldību institūciju sadarbību reģionālā līmenī. Pārresoru koordinācijas centram un VARAM jāturpina savstarpēji konsultēties par valsts pārvaldes institūciju kompetenci sadarbības teritorijās. 3. Sanāksmē ar Izglītības ministrijas pārstāvjiem 2017. gada 19. jūnijā tika pārrunāts, ka 29 sadarbības teritorijās varētu veidot optimālu izglītības iestāžu tīklu (sākumskolas, pamatskolas, vidusskolas), piemēram, pašvaldībām izveidojot kopīgu Izglītības pārvaldi, Valsts pedagoģiski medicīnisko komisiju, Karjeras izglītības centru, Pieaugušo izglītības centru. 4. Sanāksmē ar Veselības ministrijas pārstāvjiem 2017. gada 26. jūnijā tika pārrunāts, ka 29 sadarbības teritorijās varētu nodrošināt optimālu primāro veselības aprūpes tīklu (ģimenes ārstu pieejamība), kā arī veselības veicināšanas centru darbību. 5. Sanāksmē ar Satiksmes ministrijas pārstāvjiem 2017. gada 28. jūnijā tika pārrunāts, ka 29 sadarbības teritorijās varētu nodrošināt efektīvāku sabiedriskā transporta plānošanu ar iesaistītajām institūcijām, ņemot vērā to, ka sadarbības teritorija tiek veidota ap reģionālās un nacionālās nozīmes centriem. 6. Sanāksmē ar Kultūras ministrijas pārstāvjiem 2017. gada 30. jūnijā tika pārrunāts, ka 29 sadarbības teritorijās varētu realizēt ieteikumus un vadlīnijas kultūras jomā - sadarbības teritorijā būtu jābūt arī vienotam teritorijas attīstības plānam, stratēģijai. 7. Sanāksmē ar Tieslietu ministrijas pārstāvjiem 2017. gada 3. jūlijā tika pārrunāts, ka padotības iestādes veiks pielāgošanos pēc vajadzības un racionālajiem aspektiem, atbilstoši apstiprinātajam valsts administratīvajam iedalījumam un 29 sadarbības teritorijās varētu kopīgi risināt jautājumus par bērnu antisociālo uzvedību un vardarbību ģimenēs. 8. Sanāksmē ar Ekonomikas ministrijas pārstāvjiem 2017. gada 4. jūlijā tika pārrunāts, ka 29 sadarbības teritorijās varētu izvērtēt vienotu būvvalžu izveidi, kā arī optimizēt būvinspektoru darbību. 9. Sanāksmē ar Valsts ieņēmumu dienesta pārstāvjiem (šī uzdevuma izpildei Finanšu ministrija deleģēja Valsts ieņēmumu dienesta pārstāvi) 2017. gada 5. jūlijā tika pārrunāts, ka 29 sadarbības teritorijās varētu uzlabot sadarbību starp institūcijām, kā arī veikt izglītošanu par finanšu jomas jautājumiem – uzņēmējiem un iedzīvotājiem. 10. Sanāksmē ar Aizsardzības ministrijas pārstāvjiem 2017. gada 7. jūlijā tika pārrunāts, ka 29 sadarbības teritorijās būtu iespējams pilnveidot institūciju savstarpējo koordināciju noteiktu jautājumu risināšanā. Aizsardzības ministrija 2017. gada 8. augusta vēstulē Nr.MV-N/2220 “Par valsts administratīvi teritoriālo iedalījumu un valsts pārvaldes institūciju sadarbības teritoriju izveidi” VARAM informēja, ka Nacionālo bruņoto spēku izvietojumu un sadarbību ar civilajām institūcijām nosaka operacionālā nepieciešamība, līdz ar to Aizsardzības ministrija konceptuāli neiebilst pret piedāvāto 29 sadarbības teritoriju izveidi. 11. Sanāksmē ar Labklājības ministrijas pārstāvjiem 2017. gada 7. jūlijā tika pārrunāts, ka 29 sadarbības teritorijās varētu optimāli nodrošināt sociālos pakalpojumus (dienesti), risināt sociālā darba un Bāriņtiesu organizatoriskos jautājumus, nodrošinot vienotu metodisko pieeju un vadību sadarbības teritorijā esošajām pašvaldībām, kā arī varētu veidot vienotus nosacījumus sociālās palīdzības piešķiršanai. 12. Sanāksmē ar Zemkopības ministrijas pārstāvjiem 2017. gada 10. jūlijā tika pārrunāts, ka nepieciešamas diskusijas pēc tam, kad valdībā vai Saeimā būs apstiprināts pilnveidots administratīvi teritoriālais iedalījums.   Iepazīstoties ar ministriju pausto viedokli, kopīgi secināms, ka valsts pārvaldes institūciju sadarbība 29 teritorijās būtu efektīvāka nekā 119 teritorijās atsevišķi ar katru pašvaldību, ko pamato arī praktiskā pieredze valsts institūciju sadarbībai ar 7 republikas pilsētām un 26 rajonu pašvaldībām, kuras pastarpināti veidoja saiti ar pagastiem, novadiem un rajona pilsētām pirms ATR noslēguma 2009. gadā.  Atbilstoši Ministru kabineta 2017. gada 3. maija sēdes (protokolā Nr. 22 37.§) protokollēmuma 3. punktam, VARAM gatavojot normatīvā akta projektu par sadarbības teritoriju izveidošanu, papildus bija jāizvērtē Jūrmalas pilsētas sadarbības teritorijas izveide un sadarbības teritorija, kurā iekļaujams Strenču novads.  2017. gada 11. jūlijā Strenčos tikās VARAM, Valkas novada domes un Strenču novada pārstāvji. Strenču novads atbalsta 29 sadarbības teritoriju izveidi ar centru Valmierā, Valkas novads palika pie vēlmes turpināt sadarbību ar Strenču novadu kopīgā sadarbības teritorijā.  2017. gada 29. augustā VARAM vienošanās ar Jūrmalu par sadarbības teritorijas izveidi netika panākta, jo Jūrmala pēc būtības nevēlas iekļauties sadarbības teritorijas izveidē.  Abos gadījumos ir jāpanāk politiska izšķiršanās likumprojekta virzības gaitā. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts administratīvi teritoriālā iedalījuma noteikšana – 29 pašvaldību sadarbības teritorijas - var tieši vai netieši ietekmēt jebkuru sabiedrības mērķgrupu, fizisku vai juridisku personu. Tāpat, tas ietekmēs attiecīgu valsts pārvaldes institūciju darbību, kuras savu funkciju izpildē būs sasaistītas ar sadarbības un koordinācijas jautājumu risināšanu 29 sadarbības teritorijās. |
| 2. | Tiesiskā regulējuma ietekme uz tautsaimniecību un administratīvo slogu | Pilnveidojot valsts administratīvi teritoriālo iedalījumu, tiks pilnveidota valsts pārvaldes darba organizācija un pakalpojumu pieejamība, savukārt efektīva valsts pārvalde radīs labākus priekšnosacījumus tautsaimniecības attīstībai un investīciju piesaistei.  Tiešā veidā likumprojekts administratīvo slogu praktiski neietekmē, bet ilgtermiņā, pilnveidojot valsts pārvaldes darbu sadarbības teritorijas, var to pat samazināt. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Līdz 2019. gada 1. martam sadarbībā ar attiecīgajām ministrijām ir plānots sagatavot un iesniegt Ministru kabinetā pastarpinātus nozares likumprojektus, kuri regulēs vai precizēs institucionālus un funkcionālus jautājumus par valsts pārvaldes institūciju darbību pašvaldību sadarbības teritorijās. Piemēram, jau tagad likums “Par pašvaldībām” nosaka tiesības pašvaldībām izveidot kopīgas iestādes, vienlaikus izveidojot pašvaldību uzraudzības padomi šādu kopīgu iestāžu pārraudzībai (99. un 99.1 pants).  Ņemot vērā, ka likumprojekts nosaka, ka pašvaldību sadarbības teritorijas tiek veidotas no sadarbības teritorijā ietilpstošām administratīvajām teritorijām - republikas pilsētām un novadiem (likumprojekta 5.¹ pants otrā daļa), pašvaldību sadarbības teritoriju noteikšanai nav ietekme uz 2012. gada 27. marta Ministru kabineta noteikumiem Nr.216 “Administratīvo teritoriju un to teritoriālā iedalījuma vienību robežu noteikšanas, kā arī sagatavošanas un aktualizēšanas kārtība”, kas nosaka prasības un kārtību, kādā administratīvajām teritorijām ir nosakāmas robežas, līdz ar to ir precizēta arī likuma 17. panta trešā daļa. Tas savukārt nosaka nepieciešamību veikt arī attiecīgus grozījumus 2012. gada 27. marta Ministru kabineta noteikumos Nr.216 “Administratīvo teritoriju un to teritoriālā iedalījuma vienību robežu noteikšanas, kā arī sagatavošanas un aktualizēšanas kārtība”, tādejādi tajos nosakot, ka tie nav attiecināmi uz administratīvo teritoriju veidu – pašvaldību sadarbības teritorija. |
| 2. | Atbildīgā institūcija | VARAM |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēja izteikt viedokli par likumprojektu. |
| 2. | Sabiedrības līdzdalība projekta izstrādē | Lai informētu sabiedrību par likumprojektu un dotu iespēju izteikt par to viedokļus, likumprojekts saskaņā ar Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” ievietots VARAM tīmekļvietnē, sadaļā „Sabiedrības līdzdalība”. |
| 3. | Sabiedrības līdzdalības rezultāti | Viedokļi nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, ministrijas, Pārresoru koordinācijas centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav |
| 3. | Cita informācija | Nav |

Iesniedzējs:

Vides aizsardzības un reģionālās attīstības ministrs K.Gerhards

A.Šults, 67026521

[arnis.sults@varam.gov.lv](mailto:arnis.sults@varam.gov.lv)